CELEX: 22021D1316
Language: el
Date: 2021-08-02 00:00:00
Title: Απόφασηαριθ. 1/2021 της επιτροπής τελωνειακής συνεργασίας ΑΜΑ-ΕΕ της 2ας Αυγούστου 2021 όσον αφορά παρέκκλιση από τους κανόνες καταγωγής που προβλέπονται στο πρωτόκολλο 1 της ενδιάμεσης συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου, προκειμένου να ληφθεί υπόψη η ιδιαίτερη κατάσταση στον Μαυρίκιο όσον αφορά το αλατισμένο snoek [2021/1316]

10.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 287/13
               
            
         ΑΠΟΦΑΣΗαριθ. 1/2021 ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΜΑ-ΕΕ
         της 2ας Αυγούστου 2021
         όσον αφορά παρέκκλιση από τους κανόνες καταγωγής που προβλέπονται στο πρωτόκολλο 1 της ενδιάμεσης συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου, προκειμένου να ληφθεί υπόψη η ιδιαίτερη κατάσταση στον Μαυρίκιο όσον αφορά το αλατισμένο snoek [2021/1316]
         Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,
         Έχοντας υπόψη την ενδιάμεση συμφωνία σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής («ΑΜΑ»), αφενός, και της Ευρωπαϊκής Κοινότητας και των κρατών μελών της, αφετέρου, και ιδίως το άρθρο 43 παράγραφος 4 του πρωτοκόλλου 1,
         Εκτιμώντας τα ακόλουθα:
         
                     (1)
                  
                  
                     Η ενδιάμεση συμφωνία σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου (1), (στο εξής: η ενδιάμεση ΣΟΕΣ) εφαρμόζεται προσωρινά από τις 14 Μαΐου 2012 μεταξύ της Ένωσης και της Δημοκρατίας της Μαδαγασκάρης, της Δημοκρατίας του Μαυρικίου, της Δημοκρατίας των Σεϋχελλών και της Δημοκρατίας της Ζιμπάμπουε. Εφαρμόζεται επίσης, προσωρινά, από τις 7 Φεβρουαρίου 2019 μεταξύ της Ευρωπαϊκής Ένωσης και της Ένωσης των Κομορών.
                  
               
                     (2)
                  
                  
                     Το πρωτόκολλο 1 της ενδιάμεσης ΣΟΕΣ ΕΕ-ΑΜΑ, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας, τροποποιήθηκε με την απόφαση αριθ. 1/2020 της επιτροπής ΣΟΕΣ, της 14ης Ιανουαρίου 2020, με ισχύ από την 31η Μαρτίου 2020 (2).
                  
               
                     (3)
                  
                  
                     Σύμφωνα με το άρθρο 44 παράγραφος 1 του πρωτοκόλλου 1, η επιτροπή τελωνειακής συνεργασίας ΑΜΑ-ΕΕ μπορεί να εκδώσει απόφαση για τη χορήγηση παρέκκλισης από τους κανόνες καταγωγής που καθορίζονται στο εν λόγω πρωτόκολλο.
                  
               
                     (4)
                  
                  
                     Στις 2 Οκτωβρίου 2017, η επιτροπή τελωνειακής συνεργασίας ΑΜΑ-ΕΕ εξέδωσε την απόφαση αριθ. 2/2017, με την οποία χορηγήθηκε παρέκκλιση από τους κανόνες καταγωγής όσον αφορά 120 τόνους αλατισμένου snoek που εισήχθησαν στην Ευρωπαϊκή Ένωση από τις 2 Οκτωβρίου 2017 έως την 1η Οκτωβρίου 2018.
                  
               
                     (5)
                  
                  
                     Στις 14 Ιανουαρίου 2019, η επιτροπή τελωνειακής συνεργασίας ΑΜΑ-ΕΕ εξέδωσε την απόφαση αριθ. 1/2019, με την οποία χορηγήθηκε δεύτερη παρέκκλιση από τους κανόνες καταγωγής όσον αφορά 100 τόνους αλατισμένου snoek που εισήχθησαν στην Ευρωπαϊκή Ένωση από τις 14 Ιανουαρίου 2019 έως τις 13 Ιανουαρίου 2020.
                  
               
                     (6)
                  
                  
                     Στις 5 Μαΐου 2020, η επιτροπή τελωνειακής συνεργασίας ΑΜΑ-ΕΕ εξέδωσε την απόφαση αριθ. 1/2020, με την οποία χορηγήθηκε τρίτη παρέκκλιση από τους κανόνες καταγωγής όσον αφορά 100 τόνους αλατισμένου snoek που εισήχθησαν στην Ευρωπαϊκή Ένωση από τις 5 Μαΐου 2020 έως τις 4 Μαΐου 2021.
                  
               
                     (7)
                  
                  
                     Στις 31 Μαρτίου 2021, ο Μαυρίκιος υπέβαλε, σύμφωνα με το άρθρο 44 παράγραφος 1 του πρωτοκόλλου 1 της ενδιάμεσης ΣΟΕΣ, τέταρτο αίτημα παρέκκλισης από τους κανόνες καταγωγής όσον αφορά 120 τόνους αλατισμένου snoek της κλάσης 0305 69 του ΕΣ που πρόκειται να εισαχθούν στην Ένωση από τον Ιούνιο του 2021 έως τον Ιούνιο του 2022. Στις 17 Μαΐου 2021, σε απάντηση σε επιστολή της Επιτροπής, ο Μαυρίκιος υπέβαλε συμπληρωματικές πληροφορίες.
                  
               
                     (8)
                  
                  
                     Στο αίτημά του, ο Μαυρίκιος επισημαίνει εκ νέου τα επαναλαμβανόμενα προβλήματα εφοδιασμού για την τήρηση των κανόνων καταγωγής. Επικαλείται, μεταξύ άλλων, τη μη διαθεσιμότητα του barracouta καταγωγής Ένωσης ή Μαυρικίου και τη μη αποδοτικότητα των επενδύσεων σε πλοία για την πλήρωση των προϋποθέσεων που προβλέπονται στο άρθρο 6 παράγραφος 2 του πρωτοκόλλου 1 για την αλιεία του barracouta. Ο Μαυρίκιος υποστηρίζει ότι το barracouta από άλλα κράτη ΣΟΕΣ της Αφρικής, της Καραϊβικής και του Ειρηνικού (στο εξής: άλλα κράτη ΣΟΕΣ της ΑΚΕ), με τα οποία είναι δυνατή η σώρευση, είναι υπερβολικά ακριβό (π.χ. barracouta από τη Ναμίμπια) ή δεν πληροί τις απαιτήσεις όσον αφορά την ποιότητα και τον τακτικό εφοδιασμό. Ο Μαυρίκιος καταλήγει στο συμπέρασμα ότι δεν έχει άλλη επιλογή από το να συνεχίσει να προμηθεύεται μη καταγόμενες πρώτες ύλες για τη μεταποιητική βιομηχανία του, και ειδικότερα barracouta που εισάγεται από τη Νέα Ζηλανδία. Σύμφωνα με τα αριθμητικά στοιχεία που υπέβαλε ο Μαυρίκιος, η προστιθέμενη αξία στον Μαυρίκιο αντιπροσωπεύει μόνο το 17,5 % της αξίας των τελικών προϊόντων.
                  
               
                     (9)
                  
                  
                     Το άρθρο 44 παράγραφος 1 του πρωτοκόλλου 1 προβλέπει ότι η επιτροπή τελωνειακής συνεργασίας μπορεί να θεσπίζει παρεκκλίσεις από το πρωτόκολλο, εάν η θέσπισή τους δικαιολογείται από την ανάπτυξη των υπαρχουσών βιομηχανιών ή τη δημιουργία νέων βιομηχανιών στα κράτη της ΑΜΑ, και ότι η Ένωση ανταποκρίνεται θετικά σε όλα τα αιτήματα κρατών της ΑΜΑ, τα οποία δικαιολογούνται δεόντως σύμφωνα με το εν λόγω άρθρο και τα οποία δεν μπορούν να προκαλέσουν σοβαρή ζημία σε βιομηχανία εγκατεστημένη στην Ένωση.
                  
               
                     (10)
                  
                  
                     Το άρθρο 44 παράγραφοι 3 και 5 του πρωτοκόλλου 1 προσθέτει ότι κατά την εξέταση των αιτήσεων λαμβάνονται, ιδίως, υπόψη η γεωγραφική θέση του ενδιαφερόμενου κράτους της ΑΜΑ, με ευνοϊκή προδιάθεση για τα νησιωτικά κράτη της ΑΜΑ, και περιπτώσεις όπου η εφαρμογή των ισχυόντων κανόνων καταγωγής θα έθιγε αισθητά την ικανότητα μιας βιομηχανίας εγκατεστημένης σε ένα κράτος της ΑΜΑ να συνεχίσει τις εξαγωγές της προς την Ένωση.
                  
               
                     (11)
                  
                  
                     Κατόπιν ανάλυσης, συνήχθη το συμπέρασμα ότι η εφαρμογή των ισχυόντων κανόνων καταγωγής για τα επίμαχα προϊόντα θα επηρέαζε την ικανότητα της υφιστάμενης μικρής βιομηχανίας παραγωγής αλατισμένου snoek στον Μαυρίκιο να συνεχίσει τις εξαγωγές της προς την Ένωση, ότι θα πρέπει να ληφθεί υπόψη η γεωγραφική θέση του Μαυρίκιου, δεδομένου ότι είναι ένα μικρό νησί απομακρυσμένο από τις εξαγωγικές αγορές και τις πηγές εισαγωγών του, ότι η αιτούμενη παρέκκλιση δεν θα προκαλούσε σοβαρή ζημία σε βιομηχανία εγκατεστημένη στην Ένωση, και ότι οι παρεκκλίσεις που είχαν χορηγηθεί προηγουμένως δεν υπερέβαιναν τα πέντε έτη.
                  
               
                     (12)
                  
                  
                     Οι παρεκκλίσεις που προβλέπονται στο άρθρο 44 του πρωτοκόλλου 1 θα πρέπει, ωστόσο, να παραμείνουν προσωρινές λύσεις και δεν θα πρέπει να χρησιμοποιούνται ως μέσο για να τροποποιούν μόνιμα τους συμφωνηθέντες κανόνες καταγωγής.
                  
               
                     (13)
                  
                  
                     Ωστόσο, το αίτημα και οι περαιτέρω διευκρινίσεις που παρασχέθηκαν από τον Μαυρίκιο δεν υποδεικνύουν συγκεκριμένα μέτρα που έχουν ληφθεί για να αντιμετωπιστεί η υφιστάμενη κατάσταση και να τηρηθούν σε μόνιμη βάση οι συμφωνηθέντες κανόνες καταγωγής. Ο Μαυρίκιος αναφέρει ότι δεν είναι εφικτό να αναπτύξει τον δικό του στόλο για την αλίευση barracouta και ότι η τήρηση του κανόνα καταγωγής στο μέλλον έγκειται στη δυνατότητα να συναφθούν επιχειρηματικές συμφωνίες με προμηθευτές της Ναμίμπια ή να πεισθεί ο στόλος της ΕΕ που δραστηριοποιείται στην περιοχή να αλιεύει barracouta.
                  
               
                     (14)
                  
                  
                     Για τους λόγους αυτούς, η παρέκκλιση αυτή θα πρέπει να είναι η τελευταία που χορηγείται για τα ίδια προϊόντα και υπό τους ίδιους όρους.
                  
               
                     (15)
                  
                  
                     Ο Μαυρίκιος ζήτησε παρέκκλιση για ποσότητα 120 τόνων αλατισμένου snoek για το έτος 2021/2022. Βάσει της πραγματικής χρήσης της προηγούμενης παρέκκλισης που χορηγήθηκε με την απόφαση 1/2020, δεν φαίνεται σκόπιμο να αυξηθεί η ποσόστωση για την αιτούμενη περίοδο σε σύγκριση με την ποσόστωση που χορηγήθηκε για το έτος 2020/2021. Είναι, συνεπώς, σκόπιμο να χορηγηθεί στον Μαυρίκιο, για διάστημα ενός ακόμη έτους, παρέκκλιση για 100 τόνους αλατισμένου snoek της κλάσης 0305 69 του ΕΣ, η οποία ανταποκρίνεται στην ικανότητα του υφιστάμενου κλάδου να συνεχίσει τις εξαγωγές του προς την Ένωση.
                  
               
                     (16)
                  
                  
                     Ο εκτελεστικός κανονισμός (ΕΕ) 2015/2447 της Επιτροπής (3) θεσπίζει κανόνες σχετικά με τη διαχείριση των δασμολογικών ποσοστώσεων. Οι εν λόγω κανόνες θα πρέπει να εφαρμόζονται στη διαχείριση της ποσότητας για την οποία χορηγείται η παρέκκλιση με την παρούσα απόφαση.
                  
               
                     (17)
                  
                  
                     Για να καταστεί δυνατή η αποτελεσματική παρακολούθηση της εφαρμογής της παρέκκλισης, οι αρχές του Μαυρικίου θα πρέπει να κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας EUR.1 ή δηλώσεις τιμολογίου που έχουν συνταχθεί για τα εν λόγω προϊόντα,
                  
               ΑΠΟΦΑΣΙΖΕΙ:
         
            Άρθρο 1
            Κατά παρέκκλιση των διατάξεων του πρωτοκόλλου 1 της ενδιάμεσης ΣΟΕΣ και σύμφωνα με το άρθρο 44 παράγραφος 1 του εν λόγω πρωτοκόλλου, το αλατισμένο snoek της κλάσης 0305 69 του ΕΣ (κωδικός ΣΟ 0305 69 80) που παρασκευάζεται από μη καταγόμενο snoek (barracouta) της κλάσης 0303 89 του ΕΣ, θεωρείται ότι είναι καταγωγής Μαυρικίου σύμφωνα με τους όρους που καθορίζονται στα άρθρα 2 έως 5 της παρούσας απόφασης.
         
         
            Άρθρο 2
            Η παρέκκλιση που προβλέπεται στο άρθρο 1 εφαρμόζεται για το προϊόν και την ποσότητα που αναφέρονται στο παράρτημα της παρούσας απόφασης, για τα οποία υποβάλλεται διασάφηση για θέση σε ελεύθερη κυκλοφορία στην Ένωση από τον Μαυρίκιο για περιορισμένο χρονικό διάστημα ενός έτους από την ημερομηνία έκδοσης της παρούσας απόφασης.
         
         
            Άρθρο 3
            Η διαχείριση της ποσότητας που καθορίζεται στο παράρτημα πραγματοποιείται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής.
         
         
            Άρθρο 4
            Οι τελωνειακές αρχές του Μαυρικίου διεξάγουν ποσοτικούς ελέγχους στις εξαγωγές των προϊόντων που αναφέρονται στο άρθρο 1.
            Πριν από το τέλος του μήνα που έπεται κάθε τριμήνου, οι τελωνειακές αρχές του Μαυρικίου διαβιβάζουν στην Επιτροπή, μέσω της Γραμματείας της Επιτροπής Τελωνειακής Συνεργασίας, δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 ή έχουν συνταχθεί δηλώσεις τιμολογίου κατ’ εφαρμογή της παρούσας απόφασης, καθώς και τους αύξοντες αριθμούς των πιστοποιητικών αυτών ή τα στοιχεία αναφοράς των εν λόγω δηλώσεων τιμολογίου.
         
         
            Άρθρο 5
            Στη θέση 7 των πιστοποιητικών κυκλοφορίας EUR.1 που εκδίδονται ή των δηλώσεων τιμολογίου που συντάσσονται δυνάμει της παρούσας απόφασης αναγράφεται μία από τις ακόλουθες ενδείξεις:
            «Derogation - Decision No 1/2021 of the ESA-EU Customs Cooperation Committee of 2 August 2021»·
            «Dérogation - Décision n° 1/2021 du Comité de Coopération Douanière AfOA-UE du 2 août 2021».
         
         
            Άρθρο 6
            
               1.   Ο Μαυρίκιος και η Ένωση λαμβάνουν, από την πλευρά τους, τα αναγκαία μέτρα για την εφαρμογή της παρούσας απόφασης.
            
            
               2.   Σε περίπτωση που η Ένωση διαπιστώσει, βάσει αντικειμενικών πληροφοριών, παρατυπίες ή απάτη ή επανειλημμένη αδυναμία τήρησης των υποχρεώσεων που προβλέπονται στο άρθρο 4, μπορεί να ζητήσει την προσωρινή αναστολή της παρέκκλισης που αναφέρεται στο άρθρο 1, σύμφωνα με τη διαδικασία που προβλέπεται στο άρθρο 22 παράγραφοι 5 και 6 της ενδιάμεσης ΣΟΕΣ.
            
         
         
            Άρθρο 7
            Η παρέκκλιση που προβλέπεται στο άρθρο 1 δεν ανανεώνεται.
         
         
            Άρθρο 8
            Η παρούσα απόφαση αρχίζει να ισχύει στις 2 Αυγούστου 2021.
         
         
            Βρυξέλλες, 2 Αυγούστου 2021.
            
               Beryl Shirley SAMSON
               
                  Αντιπρόσωπος κρατών ΑΜΑ
               
               
                  εξ ονόματος των κρατών ΑΜΑ
               
            
            
               Jean-Michel GRAVE
               
                  Ευρωπαϊκή Επιτροπή
               
               
                  εξ ονόματος της Ευρωπαϊκής Ένωσης
               
            
         
         
            (1)  ΕΕ L 111 της 24.4.2012, σ. 2.
         
            (2)  ΕΕ L 93 της 27.3.2020, σ. 1.
         
            (3)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
      
      
         
            ΠΑΡΑΡΤΗΜΑ
            
                        Αύξων αριθ.
                     
                     
                        Κωδικός ΣΟ
                     
                     
                        Κωδικός TARIC
                     
                     
                        Περιγραφή εμπορευμάτων
                     
                     
                        Περίοδος
                     
                     
                        Καθαρό βάρος
                        (σε τόνους)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        snoek (barracouta), αλατισμένο
                     
                     
                        7.8.2021 – 6.8.2022
                     
                     
                        100